ตลท. เผย 4 บจ.ไทย คว้ารางวัลยอดเยี่ยม ด้านนักลงทุนสัมพันธ์ วารสาร IR Magazine
ตลท. เผย KBANK-PSL-PTTEP-PTTGC คว้ารางวัลยอดเยี่ยม ด้านนักลงทุนสัมพันธ์จากวารสาร IR Magazine ประจำปี 2558 
13 ม.ค. 2559

นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย เปิดเผยว่า บริษัทจดทะเบียนไทยจำนวน4 บริษัท ได้รับรางวัลยอดเยี่ยมด้านนักลงทุนสัมพันธ์ประจำปี 2558 ของวารสาร IR Magazineจากการสำรวจความเห็นนักลงทุนสถาบัน โดยการมอบรางวัลจะมีการแบ่งให้ตามแต่ละภูมิภาค เช่น ยุโรปสหรัฐอเมริกา และเอเชียตะวันออกเฉียงใต้ ซึ่งสำหรับภูมิภาคของเรานี้ ได้มีการมอบรางวัลในงาน IR Magazine Awards &amp; Conference South East Asia 2015 ณ ประเทศสิงคโปร์ เมื่อเดือนธันวาคมที่ผ่านมา
“การมอบรางวัลสำหรับภูมิภาคเอเชียตะวันออกเฉียงใต้ ซึ่งได้แก่ บจ. จาก 5 ประเทศคือ สิงคโปร์ ไทย อินโดนีเซีย มาเลเซีย และฟิลิปปินส์ บจ. ไทยได้รับคัดเลือกเข้าชิงรางวัลทั้งสิ้น 14 บริษัท จาก 45บริษัท โดยไทยได้รับรางวัลยอดเยี่ยมด้านนักลงทุนสัมพันธ์ ทั้งสิ้น 4 บริษัท ได้แก่ บริษัท ธนาคารกสิกรไทย จำกัด (มหาชน) หรือ KBANK ได้รับรางวัลยอดเยี่ยมด้านนักลงทุนสัมพันธ์สำหรับบริษัทในประเทศไทย (Best IR by a Thai Company) บริษัท พรีเชียส ชิพปิ้ง จำกัด (มหาชน) หรือPSL ได้รับรางวัลยอดเยี่ยมด้านนักลงทุนสัมพันธ์ในหมวดอุตสาหกรรม (Best in Industrials Sector) บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ได้รางวัลยอดเยี่ยมด้านนักลงทุนสัมพันธ์ในหมวดพลังงาน (Best in Energy Sector) และ บริษัท พีทีทีโกลบอล เคมิคอล จำกัด (มหาชน) หรือ PTTGC ได้รับรางวัลยอดเยี่ยมด้านนักลงทุนสัมพันธ์ในหมวดวัสดุ (Best in MaterialsSector)
นับเป็นเรื่องน่ายินดีที่ บจ. ไทย มีพัฒนาการด้าน IR ที่ดีและโดดเด่นในระดับภูมิภาค สะท้อนถึงการที่ บจ.ไทย เล็งเห็นความสำคัญในงาน IR มากขึ้น ซึ่งที่ผ่านมา ตลาดหลักทรัพย์ฯ ได้ส่งเสริมและสนับสนุน บจ.ในหลายด้าน เช่น ด้านการให้ความรู้ ตลาดหลักทรัพย์ฯได้พัฒนาและจัดให้มีหลักสูตรพัฒนาวิชาชีพนักลงทุนสัมพันธ์ใน 3 ระดับ จำนวนรวม 8หลักสูตร
อีกทั้งยังได้พัฒนาคู่มือต่างๆ หลักสูตร รวมถึงการให้คำปรึกษาเป็นรายบริษัทส่วนด้านช่องทางการสื่อสารกับนักลงทุน ตลาดหลักทรัพย์ฯ ได้จัดกิจกรรม Opportunity Day ซึ่งช่วยให้ บจ.ได้พบปะกับนักลงทุนเป็นประจำทุกไตรมาส รวมทั้งยังจัดกิจกรรม Roadshowทั้งในและต่างประเทศมาอย่างต่อเนื่อง โดยในประเทศ ได้จัดงาน Thailand Focus และ Thai Corporate Dayซึ่งเชิญนักลงทุนจากทั่วโลกมาพบกับ บจ. ถึงในประเทศ ส่วนกิจกรรมในต่างประเทศ ได้พา บจ.ไปพบปะนักลงทุนในตลาดการเงินสำคัญๆ เช่น สิงคโปร์ ฮ่องกง ญี่ปุ่น ลอนดอน และนิวยอร์ค อย่างสม่ำเสมอ”นางเกศรา กล่าว
โดยการมอบรางวัลยอดเยี่ยมด้านนักลงทุนสัมพันธ์ จัดโดยวารสาร IR Magazine ซึ่งเป็นสื่อที่ให้ความรู้และนำเสนองานวิจัยด้านนักลงทุนสัมพันธ์ในระดับสากล โดยเกณฑ์ในการพิจารณารางวัลจะมาจากการสอบถามความเห็นนักลงทุนสถาบันในประเด็นต่างๆ เช่นการปฏิบัติตามหลักบรรษัทภิบาล คุณภาพของรายงานทางการเงิน การจัดประชุมนักลงทุน และการดำเนินงานด้านการพัฒนาอย่างยั่งยืน เป็นต้น
 